CELEX: 32018D1609
Language: da
Date: 2018-09-28 00:00:00
Title: Rådets afgørelse (EU) 2018/1609 af 28. september 2018 om fastlæggelse af den holdning, som på Den Europæiske Unions vegne skal indtages i De Forenede Nationers Økonomiske Kommission for Europas (UNECE's) arbejdsgruppe for toldspørgsmål i relation til transport og i UNECE's Landtransportkomité med hensyn til vedtagelsen af konventionen om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport

26.10.2018   
               
               
                  DA
               
               
                  Den Europæiske Unions Tidende
               
               
                  L 268/44
               
            
         RÅDETS AFGØRELSE (EU) 2018/1609
         af 28. september 2018
         om fastlæggelse af den holdning, som på Den Europæiske Unions vegne skal indtages i De Forenede Nationers Økonomiske Kommission for Europas (UNECE's) arbejdsgruppe for toldspørgsmål i relation til transport og i UNECE's Landtransportkomité med hensyn til vedtagelsen af konventionen om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 77, stk. 2, litra b), sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Den Russiske Føderation har foreslået en ny UNECE-konvention om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport (»udkastet til konvention«). Organisationen for samarbejde mellem jernbaner (»OSJD«) støtter udkastet til konvention.
                  
               
                     (2)
                  
                  
                     Arbejdsgruppen for toldspørgsmål i relation til transport (WP.30) handler inden for rammerne af UNECE's politikker og er underlagt Landtransportkomitéens generelle tilsyn. WP.30's rolle er at iværksætte og gennemføre foranstaltninger med henblik på harmonisering og forenkling af forskrifter, regler og dokumentation vedrørende procedurerne for grænsepassage for de forskellige former for landtransport.
                  
               
                     (3)
                  
                  
                     WP.30 vil træffe afgørelse om godkendelsen af udkastet til konvention og om dens videresendelse til Landtransportkomitéen med henblik på formel godkendelse.
                  
               
                     (4)
                  
                  
                     Unionen er i WP.30 og Landtransportkomitéen repræsenteret af Unionens medlemsstater. Alle Unionens medlemsstater er stemmeberettigede medlemmer i WP.30 og Landtransportkomitéen.
                  
               
                     (5)
                  
                  
                     Udkastet til konvention indeholder generelle bestemmelser om, hvordan grænsekontrol med passagertog skal tilrettelægges. Den kan betragtes som grundlaget for alle multilaterale og bilaterale aftaler, uden hvilke ingen af de elementer, der er omfattet af udkastet til konvention, kunne fungere.
                  
               
                     (6)
                  
                  
                     For Unionens medlemsstater kan sådanne multilaterale og bilaterale aftaler indgås selv uden udkastet til konvention. For Den Russiske Føderation og en række andre lande, der er repræsenteret i OSJD, synes den retlige ramme at kræve en sådan konvention for at gøre det lettere at indgå multilaterale og bilaterale aftaler.
                  
               
                     (7)
                  
                  
                     Indholdet af udkastet til konvention synes hverken at have gavnlige eller skadelige virkninger for Unionens medlemsstater. Derfor bør Unionen ikke støtte udkastet til konvention, men har ingen grund til at blokere for dens vedtagelse.
                  
               
                     (8)
                  
                  
                     Selv om det ikke synes at være i Unionens interesse at tiltræde udkastet til konvention under henvisning til dens generelle politik vedrørende institutionelle aspekter, bør enhver international konvention indeholde en klausul, der gør det muligt for regionale organisationer for økonomisk integration at deltage. Udkastet til konvention indeholder ikke en klausul, der ville gøre det muligt for Unionen at tiltræde konventionen.
                  
               
                     (9)
                  
                  
                     Derfor bør Unionens holdning i WP.30 og Landtransportkomitéen være neutral, hvis der indsættes en klausul, som gør det muligt for regionale organisationer for økonomisk integration at deltage. I så fald bør Unionens medlemsstater afholde sig fra at stemme. Ellers bør Unionens medlemsstater stemme imod vedtagelsen af udkastet til konvention.
                  
               
                     (10)
                  
                  
                     I medfør af artikel 1 og 2 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i vedtagelsen af denne afgørelse, som ikke er bindende for og ikke finder anvendelse i Danmark. Inden seks måneder efter, at Rådet har truffet foranstaltning til denne afgørelse til udbygning af Schengenreglerne, træffer Danmark afgørelse om, hvorvidt det vil gennemføre nærværende afgørelse i sin nationale lovgivning, jf. protokollens artikel 4.
                  
               
                     (11)
                  
                  
                     Denne afgørelse udgør en udvikling af de bestemmelser i Schengenreglerne, som Det Forenede Kongerige ikke deltager i, jf. Rådets afgørelse 2000/365/EF (1); Det Forenede Kongerige deltager derfor ikke i vedtagelsen af denne afgørelse, som ikke er bindende for og ikke finder anvendelse i Det Forenede Kongerige.
                  
               
                     (12)
                  
                  
                     Denne afgørelse udgør en udvikling af de bestemmelser i Schengenreglerne, som Irland ikke deltager i, jf. Rådets afgørelse 2002/192/EF (2); Irland deltager derfor ikke i vedtagelsen af denne afgørelse, som ikke er bindende for og ikke finder anvendelse i Irland.
                  
               
                     (13)
                  
                  
                     For så vidt angår Bulgarien, Cypern, Kroatien og Rumænien udgør bestemmelserne i denne afgørelse bestemmelser, der bygger på, eller som på anden måde har tilknytning til, Schengenreglerne, jf. henholdsvis artikel 3, stk. 2, i tiltrædelsesakten af 2003, artikel 4, stk. 2, i tiltrædelsesakten af 2005 og artikel 4, stk. 2, i tiltrædelsesakten af 2012.
                  
               
                     (14)
                  
                  
                     Det er hensigtsmæssigt at fastlægge den holdning, som på Unionens vegne skal indtages i WP.30 og Landtransportkomitéen, eftersom udkastet til konvention vedrører elementer om visumformaliteter, der henhører under Unionens kompetence —
                  
               VEDTAGET DENNE AFGØRELSE:
         
            Artikel 1
            Den holdning, som på Unionens vegne skal indtages i UNECE's arbejdsgruppe for toldspørgsmål i relation til transport og i UNECE's Landtransportkomité til udkastet til UNECE-konvention om lettelse af procedurer for grænsepassage for passagerer, bagage og uledsaget bagage i forbindelse med international jernbanetransport, er følgende:
            Unionens medlemsstater undlader at stemme, hvis klausulen, der gør det muligt for regionale organisationer for økonomisk integration at deltage, indføres i udkastet til konvention. Hvis nævnte klausul ikke indføres, stemmer Unionens medlemsstater imod.
         
         
            Artikel 2
            Den holdning, der er omhandlet i artikel 1, udtrykkes af Unionens medlemsstater.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 28. september 2018.
            
               
                  På Rådets vegne
               
               M. SCHRAMBÖCK
               
                  Formand
               
            
         
         
            (1)  Rådets afgørelse 2000/365/EF af 29. maj 2000 om anmodningen fra Det Forenede Kongerige Storbritannien og Nordirland om at deltage i visse bestemmelser i Schengen-reglerne (EFT L 131 af 1.6.2000, s. 43).
         
            (2)  Rådets afgørelse 2002/192/EF af 28. februar 2002 om anmodningen fra Irland om at deltage i visse bestemmelser i Schengen-reglerne (EFT L 64 af 7.3.2002, s. 20).